次韻和答斯遠見過書所見
作者：趙蕃
朝代：宋

paragraphs: 來歸僅兼旬，來過已云屢。
共耽林剎深，同賞溪亭露。
濁清一再行，俊逸今古句。
或哦山更幽，或詠舟橫渡。
竟日爲之留，曛黑始能去。
昔人物外游，隱遯亦數路。
於今區中緣，向背豈同趣。
我非韓伯休，君殆黄叔度。
莫嗟聲氣卑，但恐歲月遽。
解嘲乃文嬉，賓戲蓋言諭。
陶寫固不惡，沈溺斯可懼。
人雖或我寬，我則難自恕。
望望獨行憂，瘽瘽良友助。